শেরপুরের ঝিনাইগাতীতে বৃদ্ধা মাকে হত্যার অভিযোগে স্বামী-স্ত্রীকে গ্রেপ্তার করেছে পুলিশ। এঁরা হলেন উপজেলার হাতিবান্ধা চকপাড়া গ্রামের মৃত আমজাদ হোসেনের ছেলে মো. হাবিবুর রহমান ও তাঁর স্ত্রী রেখা খাতুন। গতকাল মঙ্গলবার বিকেলে তাঁদেরকে মুখ্য বিচারিক হাকিম আদালতে সোপর্দ করা হয়। এর আগে সকালে ঝিনাইগাতী থানা-পুলিশ হাতিবান্ধা চকপাড়া গ্রামের বাড়ি থেকে তাঁদের গ্রেপ্তার করে। পুলিশ এ ঘটনায় ব্যবহৃত একটি ধারালো দা’ও জব্দ করেছে।